दिव्यज्योति माविलाई राष्ट्रपति रनिङ सिल्ड
तीन दिनसम्म चलेको माथागढी गाउँपालिकास्तरीय पाँचौँ राष्ट्रपति रनिङ सिल्ड कसेनीस्थित दिव्यज्योति मावि सराईले जितेको छ । दिव्यज्योतिले १० स्वर्ण, ५ रजत र ६ काँस्य गरी २१ पदकसहित पहिलो भएको हो ।
पाल्पा — तीन दिनसम्म चलेको माथागढी गाउँपालिकास्तरीय पाँचौँ राष्ट्रपति रनिङ सिल्ड कसेनीस्थित दिव्यज्योति मावि सराईले जितेको छ । दिव्यज्योतिले १० स्वर्ण, ५ रजत र ६ काँस्य गरी २१ पदकसहित पहिलो भएको हो । शौभाग्य मावि चिदीपानीले ६ स्वर्ण, ८ रजत र ७ कास्य २१ पदकसहित दोस्रो भएको छ । प्रतियोगितामा किसान मावि झडेवाले ५ स्वर्ण, ४ रजत र ४ कास्य गरी १३ पदकसहित तेस्रो भएको माथागढी गाउँपालिका शिक्षा शाखा प्रमुख प्रेमबहादुर बारघरेले जानकारी दिए । प्रतियोगितामा सिद्धार्थ मावि रहवासले ९, ग्रामोदय मावि गोठादीले ६, महेन्द्र नरेश मावि गोठादीले ५, सनराइज पब्लिक स्कुलले ६, धारादेबी मावि बहादुरपुरले एक, सातपोखरी माविले २, रत्न माविका बिद्यार्थी खेलाडीले ३ वटा पदक प्राप्त गरेको उनले बताए । रनिङ सिल्डमा १३ विद्यालयका ३ सय ३८ छात्र र २ सय ५५ छात्रा गरी ५ सय ९३ विद्यार्थीको सहभागिता रहेको थियो । १६ विद्यामा गरिएको प्रतियोगितामा स्वर्ण, रजत र काास्य गरी २ सय ३४ पदक रहेको थियो । प्रतियोगितामा विजयी विद्यार्थी खेलाडीहरुलाई माथागढी गाउँपालिका अध्यक्ष यमबहादुर चिदी, प्रमुख प्रशासकीय अधिकृत रामप्रसाद घिमिरे, गाउँपालिकाका प्रवक्ता शंकर दर्लामी, वडाध्यक्षहरु राजुकमार पन्थी, तेज बहादुर घर्ती मगर, पत्रकार महासंघ जिल्ला अध्यक्ष रेखीराम राना, अतिरिक्त क्रियाकलाप संयोजक शिव घिमिरे लगायतले विजयी विद्यार्थी खेलाडीहरुलाई सिल्ड, पदक, प्रमाणपत्र वितरण गरे ।माथागढी गाउँपालिकाका अध्यक्ष यमबहादुर चिदीले खेलाडीहरुले पालिकास्तरबाट छनोट भएर जिल्ला र प्रदेश स्तरमा हुने प्रतियोगितामा सफलता पाउनुपर्नेमा जोड दिए । रनिङ सिल्डअन्तर्गत छात्रछात्राको भलिबल, कपर्दी, कराँते, काँता, तेक्वान्दो, दौड, रिले, हाइजम्प, लम्जम्प, त्रिपलजम्प, ज्याभलिन थ्रो, सट्पुट् लगायत खेलाइने शिक्षा शाखा प्रमुख प्रेमबहादुर बारघरेले जानकारी दिए । 